Lietuvos Respublikos Vyriausybė

nutarimas

DĖL LIETUVOS RESPUBLIKOS PATVIRTINTŲ PAŠARŲ ŪKIO SUBJEKTŲ REGISTRO REORGANIZAVIMO IR LIETUVOS RESPUBLIKOS PAŠARŲ ŪKIO SUBJEKTŲ REGISTRO NUOSTATŲ PATVIRTINIMO

2020 m. spalio 21 d. Nr. 1178

Vilnius

Vadovaudamasi Lietuvos Respublikos pašarų įstatymo 5 straipsnio 1 dalimi, Lietuvos Respublikos valstybės informacinių išteklių valdymo įstatymo 18 straipsnio 2 dalimi ir 20 straipsniu, Lietuvos Respublikos Vyriausybė n u t a r i a:

1.	Reorganizuoti Lietuvos Respublikos patvirtintų pašarų ūkio subjektų registrą į Lietuvos Respublikos pašarų ūkio subjektų registrą, papildant nauju registro tvarkytoju valstybės įmone Žemės ūkio informacijos ir kaimo verslo centru.

2.	Patvirtinti Lietuvos Respublikos pašarų ūkio subjektų registro nuostatus (pridedama).

3.	Nustatyti, kad:

3.1.	Lietuvos Respublikos patvirtintų pašarų ūkio subjektų registro reorganizavimo pabaiga – 2020 m. gruodžio 31 d.;

3.2.	reorganizuoto Lietuvos Respublikos pašarų ūkio subjektų registro veiklos pradžia – 2021 m. sausio 1 d.;

3.3.	reorganizavimo laikotarpiu Lietuvos Respublikos patvirtintų pašarų ūkio subjektų registro valdytojo ir tvarkytojo teisės ir pareigos nesikeičia;

3.4.	iki Lietuvos Respublikos patvirtintų pašarų ūkio subjektų registro reorganizavimo pabaigos Lietuvos Respublikos patvirtintų pašarų ūkio subjektų registro išduoti dokumentai ir (arba) jų kopijos galioja ir reorganizavus šį registrą, kol pasibaigia jų galiojimo terminas;

3.5.	iki Lietuvos Respublikos patvirtintų pašarų ūkio subjektų registro reorganizavimo pabaigos visi jame įregistruoti duomenys laikomi teisingais ir išsamiais, kol jie nenuginčyti įstatymų nustatyta tvarka.

4.	Pavesti Valstybinei maisto ir veterinarijos tarnybai ir valstybės įmonei Žemės ūkio informacijos ir kaimo verslo centrui paskelbti informaciją apie Lietuvos Respublikos patvirtintų pašarų ūkio subjektų registro reorganizavimą savo interneto svetainėse.

5.	Pripažinti netekusiu galios Lietuvos Respublikos Vyriausybės 2005 m. gruodžio 20 d. nutarimą Nr. 1361 „Dėl Lietuvos Respublikos patvirtintų pašarų ūkio subjektų registro įsteigimo ir Lietuvos Respublikos patvirtintų pašarų ūkio subjektų registro nuostatų patvirtinimo“ su visais pakeitimais ir papildymais.

6.	Šis nutarimas, išskyrus 1, 3 ir 4 punktus, įsigalioja 2021 m. sausio 1 d.

Ministras Pirmininkas	Saulius Skvernelis

Žemės ūkio ministras	Andrius Palionis

PATVIRTINTA

Lietuvos Respublikos Vyriausybės 2020 m. spalio 21 d. nutarimu Nr. 1178

LIETUVOS RESPUBLIKOS PAŠARŲ ŪKIO SUBJEKTŲ REGISTRO NUOSTATAI

I SKYRIUS

BENDROSIOS NUOSTATOS

1.	Lietuvos Respublikos pašarų ūkio subjektų registro nuostatai (toliau – Nuostatai) reglamentuoja Lietuvos Respublikos pašarų ūkio subjektų registro (toliau – Registras) paskirtį, Registro valdytoją ir tvarkytojus, jų teises, pareigas, Registro objektus bei jų duomenis, Registro objektų registravimą, Registro duomenų taisymą, Registro sąveiką su kitais registrais, Registro duomenų, informacijos ir dokumentų (toliau – Registro duomenys) teikimą ir naudojimą, Registro duomenų ir dokumentų saugą, Registro finansavimą, reorganizavimą ir likvidavimą.

2.	Registro paskirtis – registruoti Nuostatų 13 punkte nurodytus Registro objektus, rinkti, kaupti, apdoroti, sisteminti, saugoti ir teikti fiziniams ir juridiniams asmenims Registro duomenis, atlikti kitus Registro duomenų tvarkymo darbus.

3.	Asmens duomenys tvarkomi siekiant identifikuoti Registro objektus, juos registruoti ir patvirtinti, sutikrinti duomenis su kitų registrų duomenimis, užtikrinti asmens duomenų sąsają su konkrečiais duomenų subjektais, teikti tikslius ir teisingus duomenis duomenų gavėjams, vykdyti kitas Nuostatuose numatytas funkcijas. Asmens duomenys Registre tvarkomi vadovaujantis 2016 m. balandžio 27 d. Europos Parlamento ir Tarybos reglamentu (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir Lietuvos Respublikos asmens duomenų teisinės apsaugos įstatymu ir kitais teisės aktais.

4.	Registras yra valstybės registras. Registro duomenys, Registro informacija bei Registro dokumentai kaupiami vienoje Registro duomenų bazėje.

5.	Registras tvarkomas vadovaujantis Reglamentu (ES) 2016/679, Lietuvos Respublikos valstybės informacinių išteklių valdymo įstatymu, Asmens duomenų teisinės apsaugos įstatymu, Lietuvos Respublikos pašarų įstatymu, Lietuvos Respublikos teisės gauti informaciją iš valstybės ir savivaldybių institucijų ir įstaigų įstatymu, Lietuvos Respublikos kibernetinio saugumo įstatymu, Registrų steigimo, kūrimo, reorganizavimo ir likvidavimo tvarkos aprašu, patvirtintu Lietuvos Respublikos Vyriausybės 2012 m. liepos 18 d. nutarimu Nr. 881 „Dėl Registrų steigimo, kūrimo, reorganizavimo ir likvidavimo tvarkos aprašo patvirtinimo“ (toliau – Registrų steigimo, kūrimo, reorganizavimo ir likvidavimo tvarkos aprašas), Bendrųjų elektroninės informacijos saugos reikalavimų aprašu, patvirtintu Lietuvos Respublikos Vyriausybės 2013 m. liepos 24 d. nutarimu Nr. 716 „Dėl Bendrųjų elektroninės informacijos saugos reikalavimų aprašo, Saugos dokumentų turinio gairių aprašo ir Elektroninės informacijos, sudarančios valstybės informacinius išteklius, svarbos įvertinimo ir valstybės informacinių sistemų, registrų ir kitų informacinių sistemų klasifikavimo gairių aprašo patvirtinimo“ (toliau – Bendrųjų elektroninės informacijos saugos reikalavimų aprašas), Organizacinių ir techninių kibernetinio saugumo reikalavimų, taikomų kibernetinio saugumo subjektams, aprašu, patvirtintu Lietuvos Respublikos Vyriausybės 2018 m. rugpjūčio 13 d. nutarimu Nr. 818 „Dėl Lietuvos Respublikos kibernetinio saugumo įstatymo įgyvendinimo“ (toliau – Organizacinių ir techninių kibernetinio saugumo reikalavimų, taikomų kibernetinio saugumo subjektams, aprašas), Nuostatais ir kitais teisės aktais, reglamentuojančiais registrų veiklą.

6.	Nuostatuose vartojamos sąvokos apibrėžtos Nuostatų 5 punkte nurodytuose teisės aktuose.

II SKYRIUS

REGISTRO VALDYTOJA IR TVARKYTOJAI, JŲ TEISĖS IR PAREIGOS

7. Registro valdytoja ir Registre tvarkomų asmens duomenų valdytoja yra Lietuvos Respublikos žemės ūkio ministerija (toliau – Registro valdytoja).

8. Registro tvarkytojai ir Registre tvarkomų asmens duomenų tvarkytojai yra: valstybės įmonė Žemės ūkio informacijos ir kaimo verslo centras (toliau – Centras) ir Valstybinė maisto ir veterinarijos tarnyba (toliau – VMVT).

9. Registro valdytoja atlieka Reglamente (ES) 2016/679 nustatytas asmens duomenų valdytojo pareigas, taip pat Valstybės informacinių išteklių valdymo įstatymo ir Asmens duomenų teisinės apsaugos įstatymo nustatytas funkcijas, turi teises ir vykdo pareigas, nustatytas šiuose įstatymuose.

10. Registro tvarkytojai atlieka Valstybės informacinių išteklių valdymo įstatyme nustatytas funkcijas, turi šiame įstatyme nurodytas teises ir pareigas. Reglamento (ES) 2016/679 28 straipsnio, 32–36 straipsnių, 33 straipsnio 3 dalies ir III skyriaus nuostatoms įgyvendinti tarp Registro valdytojos ir Registro tvarkytojų sudaroma duomenų tvarkymo sutartis.

11. Centras atlieka šias funkcijas:

11.1. tvarko Registro duomenų bazę, kurioje kaupiami, atnaujinami ir saugomi Registro duomenys;

11.2. užtikrina tinkamą Registro veikimą ir Registro duomenų saugą;

11.3. sudaro Registro duomenų (įskaitant ir asmens duomenų) teikimo sutartis, taip pat bendradarbiavimo ir kitas sutartis, susijusias su Registro duomenų teikimu ir kitokiu Registro duomenų tvarkymu;

11.4. užtikrina Registro sąveiką su kitais susijusiais registrais;

11.5. užtikrina Registro techninės ir programinės įrangos įdiegimą ir funkcionavimą;

11.6. užtikrina, kad Registro duomenų gavėjams, kuriems pateikti neteisingi, netikslūs, neišsamūs Registro duomenys, būtų pranešta apie ištaisytus netikslumus;

11.7. analizuoja teisines, technines, technologines, metodologines ir organizacines Registro tvarkymo problemas, teikia Registro valdytojai pasiūlymus dėl Registro funkcionavimo tobulinimo;

11.8. teikia Registro duomenis Registro duomenų gavėjams teisės aktų, Nuostatų ir sutarčių, nurodytų Nuostatų 11.3 papunktyje, nustatyta tvarka, išduoda pažymas ir išrašus apie Registro objektą;

11.9. administruoja asmenis, turinčius teisę naudotis Registro duomenimis, suteikia jiems prieigos teises, naudotojo vardus ir slaptažodžius;

11.10. atlieka asmenų, turinčių teisę naudotis Registro duomenimis, peržiūros kontrolę;

11.11. organizuoja ir koordinuoja darbuotojų, dalyvaujančių tvarkant Registro duomenis, mokymą ir konsultavimą;

11.12. rengia ir tvarko Registro klasifikatorius;

11.13. nagrinėja ir raštu teikia atsakymus į raštu gautus prašymus dėl Registro duomenų tvarkymo;

11.14. Nuostatuose nustatyta tvarka atlieka Registro duomenų taisymą;

11.15. vykdo Registro valdytojos nurodymus, susijusius su Registro duomenų tvarkymu;

11.16. atlieka kitus Nuostatuose nustatytus veiksmus.

12. VMVT atlieka šias funkcijas:

12.1. priima iš Registro duomenų teikėjų Registro objektui įregistruoti arba išregistruoti, Registro duomenims atnaujinti, ištaisyti arba papildyti reikalingus prašymus ir dokumentus;

12.2. įvertina Registro duomenų teikėjų tiesiogiai VMVT, raštu arba registruotu paštu pateiktus duomenis ir dokumentus ir priima sprendimą įregistruoti arba išregistruoti Registro objektą, atnaujinti, ištaisyti arba papildyti Registro duomenis arba atmeta prašymą, nurodydama priežastis raštu;

12.3. tvarko, saugo ir archyvuoja Registro duomenų teikėjų Registro objektui registruoti, išregistruoti, Registro duomenims atnaujinti, ištaisyti arba papildyti pateiktus dokumentus;

12.4. konsultuoja Registro duomenų teikėjus ir kitus asmenis įregistravimo, išregistravimo, atnaujinimo, ištaisymo arba papildymo į Registrą klausimais;

12.5. užtikrina, kad registravimo procedūra vyktų Nuostatų nustatyta tvarka;

12.6. teikia Registro valdytojai pasiūlymus dėl Registro funkcionavimo tobulinimo;

12.7. užtikrina, kad į Registrą įvedami duomenys atitiktų pateiktuose dokumentuose nurodytus duomenis;

12.8. vykdydama patvirtintų ir registruotų pašarų ūkio subjektų kontrolę, užtikrina kontrolės metu nustatytų neteisingų, netikslių, neišsamių Registro duomenų arba Registro duomenų pasikeitimų ištaisymą, atnaujinimą arba papildymą;

12.9. prireikus reikalauja iš Registro duomenų teikėjų, kad Registro objektui registruoti pateikti duomenys būtų tinkamai pateikti ir atitiktų susijusių registrų duomenis;

12.10. skiria Registro duomenų teikėjui terminą trūkumams pašalinti, jeigu nustatoma, kad Registro objektui registruoti pateikti duomenys netikslūs arba dokumentai neatitinka teisės aktų nustatytų reikalavimų;

12.11. atsako už Centro nustatytų saugumo reikalavimų laikymąsi įrašant duomenis į Registro duomenų bazę;

12.12. Nuostatuose nustatyta tvarka atlieka Registro duomenų taisymą;

12.13. atlieka kitus Nuostatuose nustatytus veiksmus.

III SKYRIUS

REGISTRO OBJEKTAI, JŲ DUOMENYS

13. Registro objektai – patvirtinti ir registruoti pašarų ūkio subjektai, kaip nurodyta Pašarų įstatymo 6 straipsnio 1 ir 2 dalyse.

14. Registro duomenų bazėje kaupiami šie Registro objektų duomenys:

14.1. atpažinties numeris, kuris susideda iš ženklų (raidžių ir skaitmenų);

14.2. pašarų ūkio subjekto duomenys:

14.2.1. fizinio asmens kodas;

14.2.2. juridinio asmens kodas;

14.2.3. fizinio asmens vardas (vardai) ir pavardė (pavardės);

14.2.4. juridinio asmens pavadinimas;

14.2.5. korespondencijos adresas: savivaldybės pavadinimas, savivaldybės kodas, seniūnijos pavadinimas, seniūnijos kodas (išskyrus miestuose esančias seniūnijas), gyvenamosios vietovės pavadinimas, gyvenamosios vietovės kodas, gatvės pavadinimas, pastato numeris gatvėje arba gyvenamojoje vietovėje, pašto kodas;

14.2.6. telekomunikacijų rekvizitai: stacionaraus telefono ryšio numeris, mobiliojo telefono numeris, elektroninio pašto adresas, jeigu juos turi;

14.2.7. valdos kodas;

14.2.8. pašarų ūkio subjekto įregistravimo data;

14.2.9. pašarų ūkio subjekto išregistravimo data;

14.2.10. fizinio asmens mirties data;

14.2.11. juridinio asmens išregistravimo data;

14.2.12. pašarų ūkio subjekto tikrinimo data;

14.3. pašarų ūkio subjektų veiklos vietos duomenys:

14.3.1. veiklos vietos tipas;

14.3.2. adresas (savivaldybė, seniūnija, vietovė, pašto kodas);

14.4. pašarų ūkio subjektų veiklos duomenys:

14.4.1. veiklos rūšis;

14.4.2. veiklos tipas;

14.4.3. veiklos potipis;

14.4.4. veiklos kodas ir pavadinimas;

14.4.5. prekybos tipo kodas ir pavadinimas;

14.4.6. pašarų eksporto / importo veiklos tipas;

14.4.7. veiklos būsena;

14.4.8. veiklos įregistravimo data;

14.4.9. veiklos išregistravimo data;

14.5. teikiamų ir išduodamų dokumentų duomenys:

14.5.1. dokumento tipas;

14.5.2. dokumento rūšis;

14.5.3. dokumento būsena;

14.5.4. dokumento numeris;

14.5.5. dokumento data;

14.5.6. dokumento įvedimo data;

14.5.7. dokumento komentaras;

14.6. duomenų įrašymo į Registro duomenų bazę tikslas: įregistravimas į Registrą arba išregistravimas iš jo, duomenų atnaujinimas, ištaisymas, papildymas. Jeigu duomenys atnaujinami, ištaisomi, papildomi, naujas atpažinties numeris nesuteikiamas;

14.7. darbuotojo, įrašiusio duomenis į Registro duomenų bazę, pareigos, vardas, pavardė.

15. Registre naudojami ir tvarkomi šie klasifikatoriai:

15.1. veiklos tipų;

15.2. veiklos potipių;

15.3. veiklos rūšių;

15.4. veiklos kodų;

15.5. veiklos būsenų;

15.6. prekybos tipų;

15.7. patikrinimo būsenų;

15.8. dokumentų tipų;

15.9. dokumentų rūšių;

15.10. dokumentų būsenų;

15.11. įmonių tipų;

15.12. vietų tipų.

IV SKYRIUS

REGISTRO OBJEKTŲ REGISTRAVIMAS

16. Registro duomenų teikėjai – pašarų ūkio subjektai, kurie turi būti patvirtinti ir (arba) registruoti, vadovaujantis Pašarų įstatymo 6 straipsniu. Registro duomenys imami iš pašarų ūkio subjekto pateiktų VMVT patvirtinimui ir registravimui gauti reikalingų dokumentų.

17. Registro duomenų teikėjai Registrui teikia duomenis, nurodytus Nuostatų 14.2.1–14.2.7, 14.3 ir 14.4 papunkčiuose.

18. Registro objektai įregistruojami į Registrą, išregistruojami iš jo, duomenys atnaujinami, ištaisomi arba papildomi Nuostatų ir Registro valdytojos nustatyta tvarka.

19. Registro duomenų teikėjai privalo:

19.1. teikti duomenis Registro tvarkytojams Nuostatų ir Registro valdytojos nustatyta tvarka;

19.2. užtikrinti, kad jų teikiami duomenys būtų teisingi, tikslūs, išsamūs, atitiktų susijusių registrų duomenis ir informaciją, ir būtų pateikti laiku.

20. Registro duomenų teikėjai turi teisę reikalauti, kad būtų ištaisyti neteisingi ir netikslūs arba papildyti neišsamūs ir atnaujinti pasenę Registro duomenys, pašalinti nereikalingi arba neteisėtai surinkti Registro duomenys.

21. Registro duomenys atnaujinami, kai:

21.1. pasikeičia Registrui pateikti Registro duomenų teikėjų duomenys, vykdoma veikla;

21.2. gaunamas Registro duomenų teikėjo prašymas atnaujinti ar patikslinti pašarų ūkio subjekto duomenis.

22. Registro duomenų teikėjai pateikia tiesiogiai VMVT raštu, registruotu paštu arba per Žemės ūkio ministerijos informacinę sistemą (toliau – ŽŪMIS) užpildytą prašymą įregistruoti Registro objektą į Registrą, kurio formą tvirtina Registro valdytoja, ir Registro duomenų teikėjo tapatybę patvirtinančio dokumento kopiją (teikiamas tik tuo atveju, jei Registro duomenų teikėjas kreipiasi į VMVT tiesiogiai, raštu ar registruotu paštu) bei registro duomenų teikėjai, kurių veikla patvirtinta, pateikia dokumentus ir duomenis, susijusius su numatoma vykdyti veikla. Registro duomenų teikėjo tapatybę patvirtinančio dokumento kopijos VMVT nesaugomos, po Registro objekto įregistravimo per 10 darbo dienų kopijos sunaikinamos.

23. Registro objekto registravimo tvarka nustatoma Registro valdytojos tvirtinamame tvarkos apraše.

24. Registro objektas laikomas įregistruotu, kai Registro tvarkytojai įrašo Registro duomenis į Registro duomenų bazę ir Registro objektui suteikiamas atpažinties numeris. Registro objektui atpažinties numeris suteikiamas automatiniu būdu įrašant Registro duomenis į Registro duomenų bazę. Registro duomenų teikėjas per 3 darbo dienas raštu elektroninių ryšių priemonėmis informuojamas apie Registro objekto įregistravimą.

25. Registro tvarkytojai, nustatę, kad gauti iš susijusių registrų duomenys skiriasi nuo Registro duomenų teikėjo pateiktų duomenų, sustabdo registravimo procedūrą, kol duomenys patikslinami, ir nedelsdamas, bet ne vėliau kaip per 24 valandas, raštu elektroninių ryšių priemonėmis neatlygintinai informuoja susijusio registro tvarkytoją apie pastebėtus duomenų netikslumus.

26. Jeigu Registro duomenų teikėjas pateikė netikslius duomenis ir (ar) dokumentus, bei nepateikė visų reikalaujamų dokumentų arba dokumentai neatitinka reikalavimų, arba duomenys neatitinka susijusio registro tvarkytojo sąveikos būdu perduotų duomenų, VMVT apie tai ne vėliau kaip per 3 darbo dienas raštu praneša Registro duomenų teikėjui ir pareikalauja ne vėliau kaip per 5 darbo dienas nuo pranešimo gavimo ištaisyti netikslumus ir pateikti patikslintus duomenis. Per nustatytą terminą Registro duomenų teikėjui trūkumų nepašalinus, Registro objektas neįregistruojamas, o Registro duomenų teikėjas per 3 darbo dienas nuo VMVT nustatyto termino trūkumams pašalinti pabaigos informuojamas raštu apie atsisakymą registruoti Registro objektą ir šio atsisakymo priežastis.

27. Registro objektai išregistruojami, jeigu:

27.1. patvirtintas ir (ar) registruotas pašarų ūkio subjektas nutraukia veiklą arba pašarų ūkio subjektas (fizinis asmuo) miršta;

27.2. patvirtintas ir (ar) registruotas pašarų ūkio subjektas nevykdo veiklos ilgiau kaip vienus metus, jei tai nesusiję su rekonstrukcija, remontu ar sezoniškumu;

27.3. pašarų ūkio subjektas per nustatytą laiką nepašalino VMVT teritorinio padalinio nustatytų trūkumų;

27.4. nustatoma, kad pasibaigė patalpų, teritorijos, kuriose vykdoma registruota pašarų veikla, teisėto naudojimo pagrindas;

27.5. nustatoma, kad patvirtintas ir (ar) registruotas pašarų ūkio subjektas vykdo pašarų veiklą po to, kai buvo sustabdytas jo patvirtinimas ir (ar) registravimas;

27.6. nustatomi pažeidimai, kurie gali kelti grėsmę žmonių ar gyvūnų sveikatai.

28. Registro objektas laikomas išregistruotu kitą dieną, kai VMVT teritorinio padalinio vadovas priima sprendimą dėl pašarų ūkio subjekto patvirtinimo ar registravimo panaikinimo. VMVT teritorinio padalinio vadovo priimtas sprendimas paskelbiamas VMVT interneto svetainėje ir per 3 darbo dienas apie priimtą sprendimą raštu informuojamas Registro duomenų teikėjas. Išregistravus Registro objektą, tas pats atpažinties numeris negali būti panaudotas kitiems Registro objektams įregistruoti. Išregistruoto Registro objekto duomenys po metų iš Registro duomenų bazės perkeliami į Registro duomenų bazės archyvą ir saugomi neterminuotai, išskyrus asmens duomenis. Asmens duomenys Registro duomenų bazės archyve saugomi 3 metus.

29. Registro duomenų teikėjai Lietuvos Respublikos įstatymų ir kitų teisės aktų nustatyta tvarka atsako už duomenų pateikimą laiku, informacijos apie duomenų pasikeitimą pateikimą, suklastotų duomenų pateikimą ar kitokį Nuostatų reikalavimų pažeidimą.

30. Pasikeitus Registro duomenų bazės objekto duomenims, Registro duomenų teikėjas teikia pasikeitusius duomenis ir juos patvirtinančius dokumentus ir (arba) jų kopijas VMVT raštu (paštu arba elektroninių ryšių priemonėmis) arba per ŽŪMIS Registro valdytojos nustatytais terminais ir tvarka. Registro duomenų pakeitimai Registre atliekami Registro valdytojos nustatytais terminais ir tvarka. Duomenys apie duomenų pakeitimą saugomi Registro duomenų bazėje kartu su visais Registro objekto duomenimis. Duomenų pasikeitimai perkeliami į Registro archyvą tokia pat tvarka kaip kiti Registro objekto duomenys.

V SKYRIUS

REGISTRO DUOMENŲ TAISYMAS

31. Registro duomenys ištaisomi, pakeičiami, papildomi:

31.1. Registrų tvarkytojų iniciatyva;

31.2. gavus rašytinį suinteresuoto asmens (Registro duomenų gavėjo, susijusio registro tvarkytojo, Registro duomenų teikėjo) prašymą ir jo pagrindimo dokumentus.

32. Registro tvarkytojai, nustatę Registro duomenų teikėjų Registro objektui registruoti pateiktų duomenų ir (ar) dokumentų arba susijusio registro tvarkytojo sąveikos būdu perduotų duomenų netikslumų, ne vėliau kaip per 3 darbo dienas nuo šio sužinojimo apie tai raštu praneša Registro duomenų teikėjui arba susijusio registro tvarkytojui, pareikalauja ištaisyti netikslumus ir pateikti patikslintus duomenis, o šis, gavęs tokį prašymą, privalo pateikti patikslintus duomenis arba motyvuotą atsisakymą juos tikslinti ne vėliau kaip per 5 darbo dienas nuo gauto Registro tvarkytojo kreipimosi. Jeigu Registro duomenų teikėjas per nustatytą terminą nepatikslina duomenų ir (ar) dokumentų, Registro tvarkytojas turi teisę išregistruoti Registro objektą ir per 3 darbo dienas nuo Registro objekto išregistravimo raštu informuoti Registro duomenų teikėją apie Registro objekto išregistravimą.

33. Jeigu nustatoma, kad į Registro duomenų bazę dėl VMVT kaltės įrašyti neteisingi, netikslūs ar neišsamūs duomenys, VMVT privalo nedelsdama, bet ne vėliau kaip per 24 valandas nuo netikslumų nustatymo, juos ištaisyti ir neatlygintinai apie tai informuoti Registro duomenų gavėjus, susijusių registrų tvarkytojus, kuriems perduoti netikslūs duomenys, ir Registro duomenų teikėją. Jeigu VMVT per nustatytą terminą neištaiso, nepapildo ar nepakeičia neteisingų, netikslių ar neišsamių Registro duomenų, Centras per 5 darbo dienas gali kreiptis oficialiu raštu į VMVT ir išsiaiškinti, dėl kokių priežasčių ji nepataisė, nepapildė ar nepakeitė duomenų, ir inicijuoti duomenų pataisymą, papildymą ar pakeitimą.

34. Kiekvienas asmuo, kurio duomenys įrašyti Registre, turi teisę:

34.1. susipažinti su Registre tvarkomais savo duomenimis;

34.2. reikalauti iš Registro tvarkytojų ištaisyti, pakeisti, papildyti į Registrą įrašytus neteisingus, netikslius ar neišsamius jo duomenis. Šiuo tikslu prie rašytinio laisvos formos prašymo pridedami dokumentai, kuriuose patvirtinami prašomi ištaisyti, pakeisti, papildyti duomenys.

35. VMVT per 5 darbo dienas nuo asmens, kurio duomenys įrašyti Registre, reikalavimo ištaisyti, pakeisti, papildyti į Registrą įrašytus neteisingus, netikslius ar neišsamius jo duomenis ir nurodytų faktų patvirtinimo dokumentų gavimo, pasitvirtinus netikslumams, privalo nurodytus netikslumus ištaisyti, pakeisti, papildyti ir apie tai per 3 darbo dienas nuo ištaisymo, pakeitimo ar papildymo pranešti to reikalavusiam asmeniui, o ištaisytus, pakeistus, papildytus Registro duomenis neatlygintinai perduoti Registro duomenų gavėjams, susijusių registrų tvarkytojams pagal duomenų teikimo sutartyse nustatytas sąlygas.

36. Registro tvarkytojai, gavę iš susijusio registro informaciją apie nustatytus jiems perduotų duomenų netikslumus, privalo per 5 darbo dienas nuo šios informacijos gavimo pateiktą informaciją patikrinti ir, jai pasitvirtinus, ištaisyti netikslumus. Jeigu dėl netikslumų ištaisymo Registro tvarkytojai turi kreiptis į Registro duomenų teikėją, šis terminas gali būti pratęstas. Ištaisę Registro duomenų netikslumus, Registro tvarkytojai apie tai nedelsdami, bet ne vėliau kaip per 24 valandas nuo duomenų ištaisymo, praneša Registro duomenų gavėjams, kuriems perduoti neteisingi, netikslūs ar neišsamūs duomenys, susijusio registro tvarkytojui ir Registro duomenų teikėjui.

37. Registro duomenų gavėjai, susijusių registrų tvarkytojai bei Registro duomenų teikėjai pastebėję jiems perduotų duomenų netikslumų, apie tai nedelsdami praneša VMVT. VMVT privalo per 5 darbo dienas nuo informacijos apie Registro duomenų netikslumus gavimo patikrinti pateiktą informaciją ir, jai pasitvirtinus, nedelsdama neatlygintinai ištaisyti netikslumus ir per 3 darbo dienas raštu pranešti apie tai Registro duomenų gavėjui, susijusių registrų tvarkytojams ir Registro duomenų teikėjams, o informacijai nepasitvirtinus, – raštu pranešti ją pateikusiam Registro duomenų gavėjui, susijusio registro tvarkytojui ar Registro duomenų teikėjui apie atsisakymą ištaisyti netikslumus.

38. Tvarka, kuria Registro duomenų gavėjas, susijusio registro tvarkytojas ir Registro duomenų teikėjas turi informuoti Registro tvarkytoją apie pastebėtus jam pateiktų Registro duomenų netikslumus ir kuria Registro tvarkytojas informuoja Registro duomenų gavėją, susijusio registro tvarkytoją ir Registro duomenų teikėją apie netikslumų ištaisymą, gali būti nustatyta duomenų teikimo sutartyje.

VI SKYRIUS

REGISTRO SĄVEIKA SU KITAIS REGISTRAIS

39. Registro funkcionavimui užtikrinti naudojami kitų registrų duomenys, kurie Registrui turi būti perduodami automatiniu būdu. Naudojami šių susijusių registrų duomenys:

39.1. Juridinių asmenų registro – juridinio asmens duomenys, nurodyti Nuostatų 14.2.2, 14.2.4 ir 14.2.11 papunkčiuose;

39.2. Lietuvos Respublikos gyventojų registro – fizinio asmens duomenys, nurodyti Nuostatų 14.2.1 papunktyje;

39.3. Lietuvos Respublikos adresų registro – adresą apibūdinantys duomenys, nurodyti Nuostatų 14.2.5 papunktyje;

39.4. Lietuvos Respublikos žemės ūkio ir kaimo verslo registro – duomenys, nurodyti Nuostatų 14.2.7 papunktyje.

40. Registro sąveika su susijusiais registrais nustatoma duomenų teikimo sutartimis.

VII SKYRIUS

REGISTRO DUOMENŲ, INFORMACIJOS IR DOKUMENTŲ TEIKIMAS IR NAUDOJIMAS

41. Registro duomenys, išskyrus Registre tvarkomus asmens duomenis, yra vieši.

42. Registro duomenys teikiami ir naudojami vadovaujantis Valstybės informacinių išteklių valdymo įstatymu ir Nuostatais.

43. Asmens duomenys, kurie susiję su Registro objektu, teikiami ir naudojami vadovaujantis Reglamentu (ES) 2016/679, Asmens duomenų teisinės apsaugos įstatymu ir Nuostatų nustatyta tvarka.

44. Registro duomenys (įskaitant ir asmens duomenis, kurie susiję su Registro objektu) Registro duomenų gavėjams, Lietuvos Respublikos įstatymuose ir (arba) kituose teisės aktuose nustatyta tvarka turintiems teisę juos gauti, teikiami pagal Centro ir Registro duomenų gavėjo sudarytas duomenų teikimo sutartis (daugkartinio teikimo atveju) arba pagal Registro duomenų gavėjų prašymus (vienkartinio teikimo atveju).

45. Registro duomenų (išskyrus asmens duomenis) gavėjo prašyme (vienkartinio teikimo atveju) turi būti nurodytas duomenų naudojimo tikslas, prašomų pateikti duomenų apimtis, jų teikimo būdas bei gavimo būdai.

46. Prašyme gauti asmens duomenis, kurie susiję su Registro objektu (vienkartinio teikimo atveju), turi būti nurodytas asmens duomenų naudojimo tikslas, asmens duomenų teikimo ir gavimo teisinis pagrindas ir prašomų pateikti asmens duomenų apimtis.

47. Duomenų teikimo sutartyje (daugkartinio teikimo atveju) (išskyrus asmens duomenų teikimo sutartį) turi būti nurodytas duomenų naudojimo tikslas, duomenų teikimo ir gavimo sąlygos, tvarka ir teikiamų duomenų apimtis.

48. Asmens duomenų, kurie susiję su Registro objektu, teikimo sutartyje (daugkartinio teikimo atveju) turi būti nurodytas asmens duomenų, kurie susiję su Registro objektu, naudojimo tikslas, teikimo ir gavimo teisinis pagrindas, sąlygos, tvarka ir teikiamų asmens duomenų apimtis.

49. Registro duomenų gavėjai užtikrina gautų asmens duomenų apsaugą savo lėšomis ir priemonėmis, vadovaudamiesi Reglamento (ES) 2016/679 ir Asmens duomenų teisinės apsaugos įstatymo reikalavimais.

50. Registro tvarkytojas – Centras – gali:

50.1. teikti Registro ir Registro duomenų bazės išrašus, apimančius visus Registro duomenų bazėje saugomus Registro duomenis arba jų dalį, Registro duomenų pasikeitimus;

50.2. teikti pagal Registro duomenis parengtas pažymas, kuriose patvirtinami juridiniai faktai, ir kitus dokumentus;

50.3. teikti pagal Registro duomenis parengtą, apibendrintą, susistemintą ar kitaip apdorotą informaciją.

51. Registro tvarkytojas – VMVT – gali teikti Registro duomenų teikėjo pateiktus dokumentus ir (arba) jų kopijas.

52. Registro tvarkytojas – Centras – gali teikti Registro išrašus ir Registro duomenų bazės išrašus, pažymas, kitus dokumentus ir (arba) dokumentų kopijas:

52.1. pateikdamas peržiūrai leidžiamosios kreipties būdu internetu arba kitais elektroninių ryšių tinklais;

52.2. perduodamas automatiniu būdu elektroninių ryšių tinklais;

52.3. pateikdamas raštu, žodžiu ir (arba) elektroninėmis priemonėmis.

53. Registro duomenų gavėjai gautus Registro duomenis (įskaitant ir asmens duomenis) privalo naudoti (taip pat ir pakartotinai) tik tokiam tikslui, tokia apimtimi ir tokiu būdu, kokie nurodyti juos gaunant. Gautus Registro duomenis Registro duomenų gavėjai tretiesiems asmenims gali teikti tik su jais sudarytų duomenų (įskaitant ir asmens duomenis) teikimo sutarčių nustatyta tvarka. Ši nuostata netaikoma, kai fiziniai ir juridiniai asmenys naudoja iš Registro gautus Registro duomenis apie save.

54. Registro duomenų gavėjas negali keisti iš Registro gautų duomenų ir juos naudodamas privalo nurodyti duomenų šaltinį.

55. Registro duomenys, Registro informacija, Registrui pateikti dokumentai ir (arba) jų kopijos teikiami neatlygintinai.

56. Kai atsisakoma teikti Registro duomenis, asmeniui, pateikusiam prašymą juos gauti, raštu arba elektroninėmis priemonėmis Centras per 5 darbo dienas nuo prašymo gavimo praneša apie priimtą motyvuotą sprendimą atsisakyti tenkinti jo prašymą ir suteikia informacija apie tokio sprendimo apskundimo tvarką. Sprendimas atsisakyti teikti Registro duomenis gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

57. Fiziniams asmenis duomenys neteikiami, jeigu tai ne jo asmens duomenys.

58. Centro interneto svetainėje skelbiama informacija apie Registro tikslus, tvarkymą, teikiamus dokumentus, Registro duomenų teikėjų ir gavėjų teises. Taip pat skelbiami statistiniai, suvestiniai ar kitaip apdoroti apibendrinti Registro duomenys, pateikiama informacija apie Registro objektus (atpažinties numeris, pašarų ūkio subjekto pavadinimas, pašarų gamybos, laikymo ir (ar) tiekimo į apyvartą adresas), Registro duomenų tvarkymo tikslus, Registro valdytoją ir tvarkytojus. Statistinė informacija skelbiama apie patvirtintus ir registruotus pašarų ūkio subjektus, kurie sugrupuoti pagal savivaldybes, veiklos kodą arba prekybos tipą.

59. Europos Sąjungos valstybių narių ir (arba) Europos ekonominės erdvės valstybių, trečiųjų šalių fiziniams ir juridiniams asmenims, juridinio asmens statuso neturintiems subjektams, jų filialams ir atstovybėms Registro duomenys ir informacija teikiami Reglamento (ES) 2016/679 ir Valstybės informacinių išteklių valdymo įstatymo nustatyta tvarka.

VIII SKYRIUS

REGISTRO DUOMENŲ IR DOKUMENTŲ SAUGA

60. Už Registro elektroninės informacijos saugą atsako Registro valdytoja ir Registro tvarkytojai įstatymų nustatyta tvarka.

61. Registro duomenų sauga užtikrinama vadovaujantis:

61.1. Valstybės informacinių išteklių valdymo įstatymu;

61.2. Kibernetinio saugumo įstatymu;

61.3. Bendrųjų elektroninės informacijos saugos reikalavimų aprašu;

61.4. Organizacinių ir techninių kibernetinio saugumo reikalavimų, taikomų kibernetinio saugumo subjektams, aprašu;

61.5. Valstybės įmonės Žemės ūkio informacijos ir kaimo verslo centro administruojamų informacinių sistemų ir registrų duomenų saugos nuostatais, patvirtintais 2018 m. balandžio 19 d. Lietuvos Respublikos žemės ūkio ministro įsakymu Nr. 3D-235 „Dėl Valstybės įmonės Žemės ūkio informacijos ir kaimo verslo centro administruojamų informacinių sistemų ir registrų duomenų saugos nuostatų patvirtinimo“;

61.6. Valstybės įmonės Žemės ūkio informacijos ir kaimo verslo centro informacijos saugumo politika, patvirtinta Centro generalinio direktoriaus 2015 m. rugsėjo 8 d. įsakymu Nr. 1V-162;

61.7. Lietuvos standartais LST EN ISO/IEC 27001, LST EN ISO/IEC 27002 ir kitais Lietuvos ir tarptautiniais standartais, reglamentuojančiais informacijos saugumą.

62. Registro tvarkomų asmens duomenų saugumas užtikrinamas Reglamento (ES) 2016/679 nustatyta tvarka.

63. Asmenys, kurie tvarko asmens duomenis, privalo saugoti asmens duomenų paslaptį, jei šie asmens duomenys neskirti skelbti viešai. Ši pareiga galioja nutraukus su Registro duomenų tvarkymu susijusią veiklą, taip pat pasitraukus iš valstybės tarnybos, perėjus dirbti į kitas pareigas arba pasibaigus darbo, sutartiniams ar kitiems santykiams.

64. Teisinėmis, administracinėmis, organizacinėmis, techninėmis ir kitomis priemonėmis Registro tvarkytojai užtikrina, kad tvarkant Registrą būtų įrašyti teisingi, tikslūs ir išsamūs duomenys, kad Registro duomenys atitiktų pateiktus registruoti dokumentų duomenis.

IX SKYRIUS

REGISTRO FINANSAVIMAS

65. Registras finansuojamas iš Lietuvos Respublikos valstybės biudžeto asignavimų.

X SKYRIUS

REGISTRO REORGANIZAVIMAS IR LIKVIDAVIMAS

66. Registras reorganizuojamas ir likviduojamas Valstybės informacinių išteklių valdymo įstatymo ir Registrų steigimo, kūrimo, reorganizavimo ir likvidavimo tvarkos aprašo nustatyta tvarka.

67. Likviduojamo Registro duomenys perduodami kitam registrui, sunaikinami arba perduodami valstybės archyvams Lietuvos Respublikos dokumentų ir archyvų įstatymo nustatyta tvarka.

––––––––––––––––